**DĖL PRITARIMO GRĄŽINTI UAB „ROKIŠKIO AUTOBUSŲ PARKAS“ ĮSISKOLINIMĄ UŽ NUOSTOLIUS, PATIRTUS VYKDANT KELEIVINIO KELIŲ TRANSPORTO VIEŠŲJŲ PASLAUGŲ ĮSIPAREIGOJIMUS**

2019 m. gruodžio 20 d. Nr. TS-

Rokiškis

Vadovaudamasi Lietuvos Respublikos vietos savivaldos įstatymo 6 straipsnio 33 punktu, 8 straipsnio 5 dalimi, 9 straipsnio 1 dalimi, 16 straipsnio 2 dalies 17 punktu, Lietuvos Respublikos susisiekimo ministro 2010 m. liepos 20 d. įsakymu Nr. 3-457 patvirtintu Nuostolių, patirtų vykdant keleivinio kelių transporto viešųjų paslaugų įsipareigojimus, kompensacijos apskaičiavimo tvarkos aprašu, Rokiškio rajono savivaldybės taryba n u s p r e n d ž i a:

1. Pritarti grąžinti UAB ,,Rokiškio autobusų parkas“ 258 798 eurų įsiskolinimą, už nuostolius, patirtus vykdant keleivinio kelių transporto viešųjų paslaugų įsipareigojimus, 2003–2007 metais.
2. Nustatyti, šio sprendimo 1 punkte nurodytos lėšos turi būti panaudotos ilgalaikiam turtui (autobusams) įsigyti.
3. Įgalioti Rokiškio rajono savivaldybės administracijos direktorių pasirašyti sprendimo 1 punkte nurodytos skolos grąžinimo sutartį su UAB ,,Rokiškio autobusų parkas“ (pridedama).
4. Sprendimą skelbti savivaldybės interneto svetainėje [www.rokiskis.lt](http://www.rokiskis.lt).

Šis sprendimas per vieną mėnesį gali būti skundžiamas Regionų apygardos administracinio teismo Kauno, Klaipėdos, Šiaulių ar Panevėžio rūmams Lietuvos Respublikos administracinių bylų teisenos įstatymo nustatyta tvarka.

Savivaldybės meras Ramūnas Godeliauskas

Violeta Bieliūnaitė-Vanagienė

PRITARTA Rokiškio rajono savivaldybės tarybos 2019 m. gruodžio 20 d. sprendimu

Nr. TS-

**TARPUSAVIO ATSISKAITYMO SUTARTIS Nr.**

20 m. \_\_\_\_\_\_\_\_\_\_\_\_\_\_d.

Rokiškis

Rokiškio rajono savivaldybės administracija, į. k.188772248, Respublikos g. 94, Rokiškis, atstovaujama Rokiškio rajono savivaldybės administracijos direktoriaus Andriaus Burnicko veikiančio pagal administracijos nuostatus (toliau – Skolos gražintojas),

ir

UAB „Rokiškio autobusų parkas“, kodas 173053453, buveinė, Panevėžio g. 7, Rokiškis, sudarė šią tarpusavio atsiskaitymo sutartį.

**I. BENDROSIOS NUOSTATOS**

1. UAB „Rokiškio autobusų parkas“ reiškia reikalavimus, o Skolos gražintojas pripažįsta, kad už nuostolius, patirtus vykdant keleivinio kelių transporto viešųjų paslaugų įsipareigojimus, 2003–2007 metais, skola sudaro – **258 798 Eur** (du šimtai penkiasdešimt aštuonis tūkstančius, septyni šimtai devyniasdešimt aštuonis eurus).

2. UAB „Rokiškio autobusų parkas“ sutinka, o Skolos gražintojas įsipareigoja susidariusią skolą padengti dalimis, **per trejus metus,** laikantis šioje Sutartyje nustatyto mokėjimo grafiko.

3. Šalys susitaria, kad Skolos gražintojas, vadovaudamasis Lietuvos Respublikos susisiekimo ministro 2010 m. liepos 20 d. įsakymu Nr. 3-457 patvirtintu Nuostolių, patirtų vykdant keleivinio kelių transporto viešųjų paslaugų įsipareigojimus, kompensacijos apskaičiavimo tvarkos aprašu toliau dengia nuostolius, patirtus vykdant keleivinio kelių transporto viešųjų paslaugų įsipareigojimus, nepriklausomai nuo žemiau nurodyto skolos mokėjimo grafiko.

**II. MOKĖJIMO GRAFIKAS**

4. Šalių sutartas mokėjimo grafikas:

|  |  |
| --- | --- |
| **Data** | **Skolos mokėjimo suma, Eur** |
| 2020 m. kovo 31 d. | 80 000 (aštuoniasdešimt tūkstančių) |
| 2021 m. birželio 30 d. | 40 000 (keturiasdešimt tūkstančių) |
| 2021 m. gruodžio 31 d. | 40 000(keturiasdešimt tūkstančių) |
| 2022 m. birželio 30 d. | 40 000(keturiasdešimt tūkstančių) |
| 2022 m. gruodžio 31 d. | 58 798 (penkiasdešimt aštuoni tūkstančiai septyni šimtai devyniasdešimt aštuoni) |

**III. ŠALIŲ ĮSIPAREIGOJIMAI**

5. Skolos gražintojas įsipareigoja mokėjimo grafike nurodytą sumą sumokėti į UAB „Rokiškio autobusų parkas“ banko sąskaitą Nr.LT657152800005467447, AB „Šiaulių bankas“, banko kodas 71828.

6. Neatlikus apmokėjimo nustatytais terminais, Skolos grąžintojas privalo sumokėti UAB „Rokiškio autobusų parkas“ už kiekvieną uždelstą dieną 0,03 proc. delspinigių nuo laiku neapmokėtos sumos, pervedant delspinigių sumą į UAB „Rokiškio autobusų parkas“ nurodytą sąskaitą pervedimas turi būti atliktas ne vėliau kaip per 20 d. nuo UAB „Rokiškio autobusų parkas“ pareikalavimo.

7. UAB „Rokiškio autobusų parkas“ įsipareigoja už atgautą skolą įsigyti ilgalaikį materialųjį turtą (autobusus).

**KITOS NUOSTATOS**

8. Ši sutartis įsigalioja ją pasirašius abiems šalims ir galioja iki visiško šalių įsipareigojimų įvykdymo.

9. Ginčai dėl sutarties vykdymo sprendžiami šalių susitarimu, nepavykus susitarti, – Lietuvos Respublikos įstatymų nustatyta tvarka.

10. Sutarties pakeitimai arba papildymai galimi tik gavus Rokiškio rajono savivaldybės tarybos pritarimą bei įsigalioja abiem šalims raštiškai susitarus.

11. Šis sutartis sudaryta (dviem) vienodą teisinę galią turinčiais egzemplioriais, po vieną kiekvienai šaliai.

Rokiškio rajono savivaldybės administracija UAB „Rokiškio autobusų parkas“

Respublikos g. 94, Rokiškis Panevėžio g. 7, Rokiškis

Įmonės kodas 188772248 Įmonės kodas 173053453

 PVM kodas LT730534515

Tel. (8 458) 71 442 Tel. (8 458) 31 363

El. paštas savivaldybe@post.rokiskis.lt El. paštas info@rokiskioap.lt

Administracijos direktorius Direktorius

 Virginijus Matulka

\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

A.V. A.V.

Rokiškio rajono savivaldybės tarybai

**SPRENDIMO PROJEKTO „DĖL PRITARIMO GRĄŽINTI UAB „ROKIŠKIO AUTOBUSŲ PARKAS“ ĮSISKOLINIMĄ UŽ NUOSTOLIUS, PATIRTUS VYKDANT KELEIVINIO KELIŲ TRANSPORTO VIEŠŲJŲ PASLAUGŲ ĮSIPAREIGOJIMUS“ AIŠKINAMASIS RAŠTAS**

2019-12-03

Rokiškis

**Parengto sprendimo projekto tikslai ir uždaviniai.** Pritarti grąžinti savivaldybės įsiskolinimą UAB „Rokiškio autobusų parkas“.

**Šiuo metu esantis teisinis reglamentavimas.** Lietuvos Respublikos vietos savivaldos įstatymas, Lietuvos Respublikos susisiekimo ministro 2010 m. liepos 20 d. įsakymu Nr. 3-457 patvirtintas Nuostolių, patirtų vykdant keleivinio kelių transporto viešųjų paslaugų įsipareigojimus, kompensacijos apskaičiavimo tvarkos aprašas.

 **Sprendimo projekto esmė.** UAB „Rokiškio autobusų parkas“ 100 proc. akcijų priklauso Rokiškio rajono savivaldybei.

 Vadovaujantis vietos savivaldos įstatymu, bendrojo ugdymo mokyklų mokinių, gyvenančių kaimo gyvenamosiose vietovėse, neatlygintino pavėžėjimo į mokyklas ir į namus organizavimas bei keleivių vežimo vietiniais maršrutais organizavimas, lengvatinio keleivių vežimo kompensacijų skaičiavimas ir mokėjimas yra savarankiškosios savivaldybių funkcijos. Rokiškio rajone UAB „Rokiškio autobusų parkas“ yra didžiausia bendrovė atliekanti šias funkcijas.

 Pagrindinės veiklos bendrovės pajamos susideda iš pajamų gautų iš keleivių už važiavimo reguliaraus susisiekimo autobusais bilietus, kompensacijų iš Rokiškio rajono savivaldybės biudžeto už parduotus su nuolaida važiavimo vietiniais maršrutais bilietus ir mokinių vežimą, kompensacijų iš Finansų ministerijos už parduotus su nuolaida tolimojo reguliaraus susisiekimo maršrutais bilietus ir iš Rokiškio rajono savivaldybės dotacijų už vietiniuose maršrutuose patirtus nuostolius.

 Bendrovė yra riboto pelningumo, kuriai keliamas uždavinys dirbti pelningai, tačiau pagrindiniai bendrovės tikslai yra susiję su visuomenės interesais gauti viešąsias transporto paslaugas ir turėti būtinas susisiekimo galimybes. Ir nors savivaldybė kompensuoja patirtus vietiniuose maršrutuose nuostolius, tačiau praktiškai neprisideda prie bendrovės pelningumo, nes skaičiuojant bilietų kainas, nuostolius patirtus vietiniuose maršrutuose atsižvelgiama tik į bendrovės kaštus, neįvertinant rentabilumo, nes sutartyje tai nenumatyta.

Keleivių pervežimui naudojami 45 autobusai iš kurių bendrovei priklauso nuosavybės teise 42, o išperkamosios nuomos teise 3. Kiekvieną darbo dieną įvairiomis kryptimis išvyksta 35 autobusai. Vidutiniškai autobusai pagaminti prieš 27 metus. Nesant nustatyto rentabilumo, bendrovė iš pagrindinės veiklos negauna pelno, neturi galimybės reinvestuoti į turto atnaujinimą.

50,3 proc. bendrovės sąnaudų sudaro darbo užmokesčio fondas. 2015 – 2018 m. minimalus darbo užmokestis šalyje padidėjo 33 procentais, o vidutinis darbo užmokestis – 31 procentu. Bendrovėje vidutinis darbuotojų darbo užmokestis per tą patį laikotarpį išaugo tik 23 procentais ir sudaro 71 procentą nuo vidutinio darbo užmokesčio šalyje (vidutinis darbo užmokestis (bruto) bendrovėje 2018 m. sudarė 671 Eur ), 28,5 proc. sąnaudų sudaro degalai.

Savivaldybė bendrovei nuostolius kompensuoja atsižvelgdama į bendrovės pateikiamą informaciją, apie 1 km savikainą, kuri 2019 m. III ketv. sudarė 0,85 Eur/km; 2019 m. II ketv. sudarė 0,75 Eur/km; 2019 m. I ketv. sudarė 0,78 Eur/km; 2018 m. sudarė 0,77 Eur/km, 2017 m. – 0,76 Eur/km, tuo tarpų kitose savivaldybėse – Zarasų 1,10 Eur/km ir 3 proc. rentabilumas, Panevėžio r. 0,9 Eur/km ir 3 proc. rentabilumas, Lazdijų – 0,87 Eur/km ir 5 proc. rentabilumas, Anykščių 0,65 Eur/km ir 5 proc. rentabilumas (tačiau Anykščiuose metinė rida 0,5 mln. km, o nuostoliams kompensuoti skiriama daugiau kaip 300 tūkst. Eur, tuo tarpu Rokiškio r. vidutinė metinė rida 0,7 mln. km, o nuostoliams kompensuoti skiriama 100 tūkst. Eur ).

2003–2007 m. nuostoliai, patirti vykdant keleivinio kelių transporto viešųjų paslaugų įsipareigojimus buvo dengiami, tik tiek, kiek savivaldybė skirdavo lėšų, neatsižvelgiant į priskaičiavimus, bei apskaitoje nebuvo fiksuojami kaip gautinos sumos, nes nebuvo garantijų, kad dotacija bus skirta, taip pat savivaldybė apskaitoje nefiksavo skolos.

 2019 m. pradžioje UAB „Rokiškio autobusų parkas“ situacija buvo kritinė (Akcinių bendrovių įstatyme nustatyta, kad bendrovės nuosavas kapitalas negali būti mažesnis kaip ½ įstatinio kapitalo. Bendrovei keletą metų iš eilės patyrus nuostolius, nuosavo kapitalo dalis mažėjo ir priartėjo prie kritinės ribos).

 Bendrovės vadovybei ėmusis griežtų kaštų mažinimo priemonių situacija stabilizuota, bendrovės nuostoliai per 2019 m. 10 mėn. Sudaro 33329 Eur, o lyginant su 2018 m. 10 mėn. veiklos rezultatais yra 44,5 proc. mažesni (per 2018 m. 10 mėn. buvo patirta 60064 Eur nuostolių). 2019 m. spalio mėnesį bendrovės veiklos rezultatas buvo 1763 Eur (lyginant 2018 m. spalio mėn. -13318 Eur), 2019 m. rugsėjo mėn. 10999 Eur lyginant 2018 m. rugsėjo mėn. -15759 Eur). Pagrindinę bendrovės sąnaudų dalį sudaro darbo užmokesčio fondas – 51,62 proc. ir degalai – 26,19 proc. visų sąnaudų per 2019 m. 10 mėn. Bendrovės pajamų struktūroje pagrindinę dalį sudaro pajamos iš keleivių (už bilietus) 56,91 proc. 51,46 proc. pajamų gaunama tarpmiesčio maršrutuose, kuriuose bendrovė konkuruoja su privačiais vežėjais tokiais kaip “Kautra”, “Toks”, “Busturas”.

Skolos grąžinimas bendrovei padėtų atnaujinti techniškai, funkciškai ir morališkai pasenusius autobusus, kuriais bendrovė galėtų konkuruoti su privačiais vežėjais tarpmiesčio maršrutuose ir generuoti papildomas pajamas vykdant užsakomuosius reisus (bendrovės lėšų įsisavinimo planas pridedamas), taip pat ilguoju periodu sumažėtų savivaldybės dotacijos už nuostolius, patirtus vykdant keleivinio kelių transporto viešųjų paslaugų įsipareigojimus, nes naujesnių autobusų remonto poreikis, bei kuro sąnaudos bus sąlyginai mažesnės, o tai sumažins savikainą.

Pažymėtina, kad vadovaujantis šiuo metu galiojančiais teisės aktais, autobusų nusidėvėjimo terminas yra 4 metai, todėl 4 metų laikotarpiu rezultatai bus neigiami, dėl priskaičiuojamos autobusų amortizacijos bei išaugusių draudimo kaštų, tačiau vertinant ilguoju laikotarpiu rezultatas tikėtina bus teigiamas.

Savivaldybės valdomos įmonės ir jos akcininko (savivaldybės) tikslai yra efektyviai užtikrinti viešąsias paslaugas, tuo tarpu privačių vežėjų tikslai yra orientuoti į maksimalaus pelno ir grąžos akcininkams generavimą. Nepritarus šiam projektui bendrovė bankrutuotų, o keleivių vežimo paslaugų pirkimus laimėtų privatūs vežėjai kurie turėtų palankias sąlygas manipuliuoti savivaldybės pareiga dengti užsakomųjų maršrutų nuostolius vežėjui. Toks scenarijus turėtų neigiamos įtakos ne tik savivaldybės biudžetui, bet ir visuomenei, nes galimai mažėtų užsakomų reisų kiekis. Taip pat atkreiptinas dėmesys į Anykščių savivaldybės patirtį, kai keleivius reguliariais vietinio susisiekimo maršrutais veža privatus vežėjas, laimėjęs konkursą su nedidele savikaina ir rentabilumu, tačiau ataskaitose savivaldybei nurodomi labai maži keleivių srautai, kas lemia didelius nuostolius maršrutuose.

 **Galimos pasekmės, priėmus siūlomą tarybos sprendimo projektą:**

**teigiamos** – bus sudarytos sąlygos UAB „Rokiškio autobusų parkas“ atnaujinti autobusų parką;

**neigiamos** – nebus

 **Kokia sprendimo nauda Rokiškio rajono gyventojams.** Kokybiškos ir patogios viešojo susisiekimo paslaugos.

# **Finansavimo šaltiniai ir lėšų poreikis**. Savivaldybės biudžeto lėšos skolai padengti – 258 798 eurų.

**Suderinamumas su Lietuvos Respublikos galiojančiais teisės norminiais aktais.**

Projektas neprieštarauja galiojantiems teisės aktams.

**Antikorupcinis vertinimas.**

Teisės akte nenumatoma reguliuoti visuomeninių santykių, susijusių su LR korupcijos prevencijos įstatymo 8 str. 1 d. numatytais veiksniais, todėl teisės aktas nevertintinas antikorupciniu požiūriu.

Turto valdymo ir ūkio skyriaus vedėja Violeta Bieliūnaitė-Vanagienė